Diari Oficial de la Generalitat Valenciana


Sumari del DOGV 4518, del 10-06-2003 (2003/6437)

ORDE de 26 de maig de 2003, de la Conselleria d'Obres Públiques, Urbanisme i Transports, per la qual es convoquen huit beques d'informàtica i telecomunicacions.
----------------------------------------------------------------------------------------------------------------------------------------------------------------

### Dades del document

Número de DOGV
:   4518

Data del DOGV
:   10-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/6437


Data del document
:   26-05-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * assignació per estudis
    * ajuda pública
    * telecomunicació
    * professió de la informàtica
    * suport econòmic

ORDE de 26 de maig de 2003, de la Conselleria d'Obres Públiques, Urbanisme i Transports, per la qual es convoquen huit beques d'informàtica i telecomunicacions. [2003/X6437]
  
Exposició de motius
  
La importància de les noves tecnologies en la societat, els requeriments per part dels ciutadans de major informació, la importància de la rapidesa i la varietat de canals en què transmetre les activitats de l'administració, la col·laboració amb els avanços tècnics aplicats a la funció administrativa i l'ampliació i millora dels sistemes d'informació de la Conselleria són temes el coneixement i la divulgació dels quals es consideren importants per a la Generalitat.
  
L'administració pública considera oportú donar suport i fomentar estes noves tecnologies i per això convoca estes ajudes encaminades als nous titulars en estes disciplines.
  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana i les facultats expressades en l'article 35 de la Llei 5/1983, de 30 de novembre, de Govern Valencià, i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
Constituïx l'objecte d'esta orde la convocatòria de huit beques per al suport de programació en aplicacions i/o projectes en curs de realització en la Conselleria d'Obres Públiques, Urbanisme i Transports. Estes beques seran distribuïdes entre els diversos centres de la Conselleria a València, Castelló i Alacant.
  
Antecedents
  
La Conselleria utilitza les noves tecnologies informàtiques i de telecomunicacions per a millorar les prestacions de l'administració als ciutadans.
  
Projectes
  
La participació d'estes beques serà en els següents entorns de treball de la Conselleria:
  
Entorn web
  
Col·laborar en el desenrotllament, les millores i les incorporacions de les noves eines per a fer més fàcil l'accés dels ciutadans a informacions genèriques de la Conselleria.
  
Entorn microinformàtica
  
Millora de les aplicacions microinformàtiques dels funcionaris, per a una millor explotació de la informació pròpia de cada servici de la Conselleria.
  
Entorn Linux
  
Col·laborar en el pla de migració a sistemes oberts de la COPUT.
  
Article 2. Requisits dels sol·licitants
  
Podran optar a la beca les persones que acrediten tindre aprovat cinqué curs d'Informàtica o Telecomunicacions o tercer curs de diplomatura d'estes especialitats, en qualsevol universitat espanyola.
  
Article 3. Duració i dotació econòmica
  
El període de duració de les beques comprendrà des del començament que s'assenyale fins a la finalització de l'exercici de 2003, si bé s'establix la possibilitat d'una pròrroga automàtica pels mesos que resten fins a completar l'any de gaudi, sempre que la Llei de Pressuposts per al 2004 preveja una línia específica a l'efecte.
  
Una mateixa persona no podrà fruir de més de dos beques, ja siguen en períodes consecutius o alterns, per la qual cosa la duració màxima establida en tots els casos serà de 24 mesos.
  
Les beques estaran dotades amb 961,62 euros mensuals cada una, amb un import màxim d'11.539,44 euros, i es tindrà en consideració el període de benefici d'un any.
  
Es finançaran a càrrec del pressupost de la Generalitat Valenciana: per a l'exercici 2003, aplicació pressupostària 91.98.890.4.012.46, i línia de subvenció T0001. L'import global màxim de les huit beques és de 92.315,52 euros.
  
Esta convocatòria i la concessió de les beques es condicionen a la previsió del crèdit adequat i suficient en els pressuposts mencionats.
  
Article 4. Formalització de sol·licituds
  
Els candidats interessats hauran de presentar la sol·licitud segons el model establit, en l'annex d'esta orde, en el Registre General de la Conselleria d'Obres Públiques, Urbanisme i Transports, situat a l'av. de Blasco Ibáñez, núm. 50, de València, o en qualsevol de les dependències previstes en l'article 38 paràgraf quart de la Llei 30/92, de Règim Jurídic de les Administracions Públiques i del Procediment Administratiu Comú, junt amb la documentació següent:
  
a) Currículum, del qual formaran part les seues dades personals, fotocòpia del DNI, domicili habitual, data de naixement, telèfon, expedient acadèmic i qualsevol altre document que acredite la possessió de cursos rebuts de desenrotllament, xàrcies o protocols i paquets ofimàtics que es coneixen.
  
b) Declaració jurada de: no tindre relació laboral i d'estar al corrent de les obligacions tributàries i de Seguretat Social, segons el que preveu l'article 47.7 del Text Refós de la Llei d'Hisenda Pública.
  
c) Declaració jurada de no estar gaudint de qualsevol altra beca o ajuda que es poguera concedir per la mateixa activitat o semblant.
  
d) Certificat acadèmic acreditatiu dels requisits exigits en l'article segon i de l'expedient acadèmic presentat.
  
e) Hauran de fer constar en la sol·licitud:
  
- Beques d'Informàtica de l'any 2003.
  
- Per on se sol·licita la beca ?València, Castelló o Alacant-
  
Article 5. Termini de presentació de sol·licituds
  
El termini per a l'entrega de sol·licituds serà de quinze dies hàbils comptadors a partir del dia següent al de la publicació d'esta convocatòria en el Diari Oficial de la Generalitat Valenciana.
  
Article 6. Termini de selecció i concessió de beques
  
1. La concessió de les huit beques s'efectuarà per Resolució del conseller d'Obres Públiques, Urbanisme i Transports a la vista de la decisió de la Comissió Avaluadora, que estarà presidida pel secretari general, o persona en qui delegue. Formaran part d'este com a vocals, dos representants del Servici d'Organització i Informàtica de la Conselleria d'Obres Públiques, Urbanisme i Transports, que seran el tècnic d'Organització i el tècnic de Sistemes Lògics, que actuarà de secretari.
  
La selecció dels becaris estarà donada per la puntuació obtinguda en el barem, en les condicions de l'article sisé paràgraf tercer, i que consta dels conceptes següents:
  
- Titulació acadèmica: Fins a 4 punts
  
- Coneixement d'eines de desenrotllament, xàrcies, protocols : Fins a 10 punts
  
- Coneixements de procediments administratius de l'administració autonòmica: Fins a 6 punts
  
El barem anterior s'aplicarà en esta selecció, i es prima la titulació de 5é curs aprovat d'Informàtica o Telecomunicacions.
  
2. El jurat es reunirà dins dels 15 dies següents a la finalització del termini de presentació de sol·licituds i podrà convocar tots aquells candidats que considere convenient a fi de comprovar, per mitjà de prova escrita o entrevista, aquells aspectes referents als mèrits adduïts que s'estimen d'interés.
  
3. La resolució de concessió o denegació es notificarà a les persones interessades. La resolució del conseller d'Obres Públiques, Urbanisme i Transports, per la qual s'atorguen les huit beques serà publicada, a més, en el Diari Oficial de la Generalitat Valenciana. A esta relació s'adjuntarà una borsa constituïda pels aspirants que no resulten adjudicataris de les beques, prioritzats per orde de puntuació, per a cobrir les vacants que puguen sorgir durant el període de gaudi, sempre que coincidisquen les característiques de la beca vacant i la titulació requerida amb les dels candidats de la borsa de reserva.
  
En el supòsit que el becari renuncie al gaudi de la beca haurà de significar el seu desig de formar part de la borsa constituïda en esta orde. La incorporació, en estos casos, a la borsa tindrà lloc en l'últim lloc d'esta.
  
El conseller d'Obres Públiques, Urbanisme i Transports es reserva la facultat d'interpretar el contingut d'esta convocatòria de beques i la llista de reserva de becaris.
  
4. La condició de becari no generarà en cap moment cap relació laboral amb la Generalitat Valenciana.
  
5. La condició d'integrant de la borsa de reserva de becaris d'informàtica no generarà en cap moment cap relació laboral amb la Generalitat Valenciana, ni cap compromís d'accedir en qualsevol moment a la condició de becari.
  
Per a accedir a la condició de becari serà necessari que es produïsca una resolució del conseller d'Obres Públiques, Urbanisme i Transports en què es procedisca a l'adjudicació de la beca a favor seu. Esta resolució es publicarà, així mateix, en el Diari Oficial de la Generalitat Valenciana.
  
Article 7. Obligacions dels becaris
  
1. Les beques concedides són incompatibles amb qualsevol altra beca o ajuda, així com amb el desenrotllament d'una activitat laboral regular. La infracció d'esta regla autoritzarà la Conselleria d'Obres Públiques, Urbanisme i Transports a cancel·lar el gaudi de la beca.
  
2. Els becaris, una vegada reben la notificació d'haver sigut seleccionats per a una beca estaran obligats a tindre una dedicació a les activitats objecte d'esta de 35 hores setmanals, que hauran de ser realitzades davall de la supervisió del personal del Servici d'Organització i Informàtica de la Conselleria d'Obres Públiques, Urbanisme i Transports designat a l'efecte.
  
3. Els becaris hauran de presentar la documentació adequada que acredite que tenen cobertura sanitària (assegurança escolar, pòlissa privada, etc.).
  
Al final del període de la beca, el becari haurà d'elaborar una memòria de les activitats dutes a terme.
  
La Conselleria d'Obres Públiques, Urbanisme i Transports s'encarregarà d'ordenar les activitats dels becaris, així com de resoldre les incidències que es produïsquen durant el període de gaudi de les beques.
  
La Conselleria d'Obres Públiques, Urbanisme i Transports podrà deixar sense efecte estes en el cas que es produïsca l'incompliment de les obligacions per part dels becaris.
  
Article 8. Forma de pagament
  
Les beques, en la quantia determinada en l'article tercer s'abonaran als becaris mensualment, després de l'informe favorable previ del Servici d'Organització i Informàtica.
  
El termini màxim per a resoldre i notificar les sol·licituds serà de 6 mesos des de la data de publicació de la present convocatòria en el Diari Oficial de la Generalitat Valenciana. Transcorregut este i davant de la falta de resolució expressa s'entendran desestimades totes les sol·licituds.
  
Contra la present orde, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent de la publicació d'esta en el Diari Oficial de la Generalitat Valenciana.
  
Tot això sense perjuí que es puga exercir qualsevol altre recurs que s'estime oportú.
  
València, 26 de maig de 2003
  
El conseller d'Obres Públiques Urbanisme i Transports,
  
JOSÉ RAMÓN GARCÍA ANTÓN